Mánadagin hin 12. januar, var ársins fyrsta verkstova fyri etikk-kveikjaranetið. Hesuferð vóru við í Tórslon á Boðanesheiminum í Tórshavn. Umframt vanligu sparringina, sum vit altíð royna at fáa rúm fyri á verkstovunum í ymiskan mun, vóru ikki minni enn tvær framløgur á skránni hendan dagin. 
Hina fyrru fingu vit frá Svannu Jákupsdóttir, sálarfrøðingi, sum hevur drúgvar royndir við at supervisera umsorganarstarsfólk. Framløgan bar yvirskriftina “Supervisión – refleksjón sum arbeiðsamboð”. 
Svanna lýsti supervisión sum eina professionella samrøðu, ið hevur til endamáls at menna fakligheit, trivnað og professionellar arbeiðsfelagsskapir í arbeiðinum við menniskjum. Hon vísti á, at supervisión gevur starvsfólki møguleika at kanna yrkistvístøður, læra meira um egnar fakligar og persónligar arbeiðshættir, og skapa eitt rúm, har ein kann “lossa av” og fáa nýggj sjónarhorn. 
Svanna greiddi frá, hvussu supervisión søguliga vaks fram úr viðgerðar- og umsorganarøkjum, og hvussu fokus broyttist gjøgnum ymiskar “bylgjur”: frá meistaralæru og serfrøðingastøðu, til bólkafokus og reflekterandi tilgongdir, víðari til tvørfakligheit og systemisk/narrativ sjónarmið, og seinni krøv um evidens og sambinding millum mál, arbeiðshættir og úrslit. 
Ein høvuðsboðskapur var munurin á ráðgeving og fasiliterandi supervisión. Hon vísti á, at professionell ofta søkja ráð, men at supervisión ofta riggar best, tá supervisor ikki roynir at vera “all knowing”. Í staðin arbeiðir ein “not knowing”, har supervisandurin er serfrøðingur í egnum arbeiðslívi og har ein letur upp fyri fleiri forteljingum, perspektivum og møguleikum. Svanna knýtti hetta m.a. at socialkonstruktionismu og hugtakinum “multivers”, har ymiskar lýsingar av somu støðu kunnu hava sama gildi. 
Svanna legði serligan dent á refleksjón sum arbeiðshátt. Hon lýsti refleksjón sum at grunda, kanna og skilja royndir, har kenslur og sansningar eisini telja, og har endamálið er at síggja nýggjar møguleikar heldur enn at koma skjótt fram til eina endaliga loysn. Hon vísti á, at refleksjón letur upp, meðan meting ofta letur aftur, og at refleksjón krevur eitt rúm, har luttakarar kunnu deila og lurta uttan at kjakast ella sannføra hvønn annan. 
Framløgan endaði við ítøkiligum arbeiðsamboðum. Svanna lýsti eina reflekterandi venjing við leiklutum (forteljari og refleksjónsbólkur), har ein arbeiðir við opnum spurningum, málburði í triðja persóni og einari rundu, har forteljarin fær nýggjar vinklar aftur. Hon umrøddi eisini eksternalisering sum málsliga tilgongd, har ein skilur trupulleikan frá persóninum (“trupulleikin er trupulleikin”), so tað verður tryggari og meira frítt at kanna støðuna. 
Hina seinnu framløguna stóð Erika Anne Hayfield, sosialvísindafrøðingur og  lektari á Søgu- og samfelagsdeildini á Fróðskaparsetri Føroya. Hon hevur drúgvar royndir sum granskari og hevur í nógv ár miðsavnað sína gransking um út- og innflyting, kyn og arbeiðsmarknað, við støði í smáoyggjasamfelagnum. Eitt gjøgnumgangandi tema í hennara gransking er islandness, við denti á sosial sambond í smáum oyggjasamfeløgum og granskingaretikk í slíkum samanhangi.
Framløgan bar heiti “Millum arbeiðs-og privatlív: Etikkur í smásamfelagnum. Hon setti sjóneykuna á, hvussu smásamfelagið og tøttu relatiónirnar í Føroyum ávirka yrkisleiklutir og etiskar avgerðir í sjúkrarøktini. Erika vísti á, at tað ikki finst ein endalig uppskrift uppá etiskan arbeiðshátt, og at etiskt arbeiði ofta krevur støðuetikk, har ein arbeiðir við dømum, refleksjónum og “gerandis etiskum eygablikkum”  - tað at verða etiskt árvakin.
Ein høvuðsboðskapur var, at relatiónir í Føroyum hava serlig eyðkenni, sum gera, at arbeiðs- og privatlív ofta renna saman. Framløgan lýsti fýra viðurskifti, sum ávirka tað, sum Erika nevnir “sosiala navigering” í smásamfelagnum: 
1. saman-hangandi sambond  - fleirsambond og tørvur á at “plasera” hvønn annan
2. sínámillumbundin sambond - tørvur á at varðveita sambond og ikki “brenna brýr”, sosialt eftirlit og flótandi vald 
3. nærleiki í sambondum - lætta atgongd til fólk, men eisini avbjóðingar við trúnaði og at “goyma feilir, men gloyma ikki”
4. samleiki/role diffusion, har leiklutir renna saman og starvsfólk ofta arbeiða “út um” formellu starvslýsingina 
Erika lýsti munin á ymiskum etiskum sjónarhornum (utilitarisma, pliktetikk og dygdaretikk), men legði serligan dent á umsorganaretikk. Umsorganaretikkur tekur støði í, at vit eru bundin at hvørjum øðrum, og at etiskar metingar eiga at taka sambond, samanhang, sárbæri og valdsójavnvág við í metingina, heldur enn bara abstraktar reglur. 
Framløgan knýtti hetta til praktiskar avbjóðingar í sjúkrarøkt, m.a. í einum dømi um innlegging/útskriving, har sjúkrarøktarfrøðingurin kennir sjúklingin persónliga og samstundis skal taka hædd fyri rættvísi og plássneyð.
Erika umrøddi samkenslumøði sum kropsliga, kensluliga og sálarliga ávirkan av at hjálpa øðrum, og vísti á, at persónligar relatiónir í røktini bæði kunnu vera ein styrki og ein eyka byrða. Fyribyrging krevur m.a. faklig mørk, sjálvsumsorgan, sjálvstilvitsku og at arbeiðsplássið eisini tekur ábyrgd. Í hesum sambandi vísti Erika eisini á týdningin av at vera var/ur um “etiskt týðandi løtur” í gerandisdegnum. Hon mælti til, at sjúkrarøktarfrøðingar steðga á og spyrja seg sjálvan, um tey í støðuni megna at arbeiða fakliga, við rættvísi og virðing, og um tey eru greið yvir møguligar vágar og avleiðingar. Somuleiðis at meta um, hvør tørvurin er, hvussu ein kann respondera uttan at gera skaða, hvør verður ávirkað/ur av avgerðini, og hvørjar avleiðingar hon kann fáa yvir tíð. At enda varð dentur lagdur á at hava onkran at umrøða støðuna við á ein tryggan hátt og at seta mørk við fleksibiliteti og integriteti.
Framløgan gav eitt gott grundarlag fyri víðari refleksjón og ger tað lættari at seta orð á etiskar avbjóðingar, sum ofta koma fyri í gerandisdegnum.
Seinnapartin arbeiddu fólk sjálvi út frá ymiskum refleksjónsspurningum og kl 15.00 søgdu vit farvæl og takk fyri í dag. 

